# Guirionéeu ag er Religion/Chapistr 35

| ◄ Avantageu er batiantæt. | Ni e zeli gobér stad vad ag en trebilleu. | Jesus dré é souffranceu hun disq de souffrein.  ► |
En trebilleu e zou a ol viscoah, revé volanté en Eutru Doué, græceu précius. Ni e zeli ou istimein ha trugairéquat é vadeleah a gaus dehai.
I. Ou istimein. — Græceu bras ind eid er ré just hag aveid er béherion. Mar choége en Eutru Doué er rang ihuelian ér baraouis d’er ré e gâr muihan, ean e ra ehué dehai muyoh en tu de souffrein. Ya, me merh, e laras un dé Jesus-Chrouist de santès Thérès, sel-muia boénieu e zégass me Zad d’un inean, sel-brassoh ha tinérroh-é é garanté doh-t-hi.
Er sænt brassan n’en dint-ind bet er ré en dès bet er muihan souffret ér bed-men, hag er ré en dès bet er muihan brézélieu a berh en dud ag er bed ? Jesus-Chrouist, scùir er ré salvet, Mab carantéus é Dad, n’en dé-ean bet un dén carguet a boénieu, hag er glaharettan ag en ol dud ? Istimet enta hou poénieu èl græceu bras. Doué hou sel èl é amièd, doh hou rantein haval doh é Vab ha doh hou lacat ér stad de véritein er rang ihuellan én nean.
Revé volanté éternel en Eutru Doué, en trebilleu e zou ur græce aveid er béherion. 1° Doué e zégass dehai poénieu eid ou honversion, eid ou distag doh er bed é lemel guet-hai er péh e hel bout caus dehai d’hum gol. Ean e lam er yehaid guet-n-oh, rac ma hret ur fal implé a nehou doh en offancein ; ean e lam guet-n-oh hou tanné, rac ma oh rai staguet doh-t-hai ; ean e lam ur hroaidur guet-n-oh, rac ma er mignonet rai, ha ma vehé bet caus d’oh d’hum gol ; ean e ven ma vou goal-gonzet a han-oh, ma vehet decriet, rac er brud mad e zou ar hou coust e zou caus d’oh de vout orgueillus. Ur hræce-é e hra Doué d’oh é lemel guet-n-oh er péh e hel hou col.
A pe vehé ret trohein unan ag hou mampreu eit salvein hou puhé, hui e vehé joéius a gavouèt un dén abil eit rantein er chervige-cé d’oh. Doué e rant d’oh ur chervige brassoh, a pe ven, eit salvein hou ç’inean, ma arrihue ur boén benac guet-n-oh. N’en dé gùel aveid oh gùélèt hou madeu doh hum gol hag hou corv é souffrein, eit gùélèt hou ç’inean doh hum gol é creis er pligeadurieu hag é creis er madeu caërran.
II. Doué e zégass poén d’er péhour ér bed-men eid er pardonnein ér bed aral. Sel-brassoh mé ma en trebil, sel-mui é teliehé istimein er græce e hra Doué dehou. É léh hum glêm, ean e zeliehé boquein d’é groéz guet joé. Liès, eid hur punissein ag hun dishanàuedigueah hag a hur hlêmmeu, Doué e lam guet-n-emb, én é justice, er hroézieu en doè é garanté dégasset t’emb eid hur salvedigueah. Mar da nehou a hul lezel hun hunan hemb poén erbet, mar lausq en treu de zonnèt revé hun desirieu, martezé, siouah ! quement-cé e zou eid hur maleur. Na brasset ur groéz-é bout hemb croéz, e lar S. Augustin ! Un dé e zei nitra ne rei consolation d’oh meit hou souffranceu, ha hui e rei hou pennoh d’en Doué en devou ind dégasset t’oh.
Hà que ne vern petra-é en droug hag er boén hirran ér vuhé-men ? Ur bihan tra-é a pe sellér doh en amzér de zonnèt. En amzér ma vér é souffrein ér bed-men ne bad nameit ur momand, a p’el laquér é quevér en éternité-zé a zrougueu pé a bligeadurieu péré e zeli punissein hul lachoni pé courônein hur patiantæt. Eurus enta er ré e souffr a galon vad ! Eurussoh hoah er ré e souffr guet caranté doh Doué ! Mæs eurus bras er ré e souffr guet en desir de souffrein muyoh-mui bamdé !
II. A p’en dé en trebilleu madeu en nean, ni e zeli enta trugairéquat Doué a nehai. Chetu ur huirioné ha n’en dè quet hanàuèt guet en darn-muïhan ag en dud : ou gùélèt e hrér é monnèt de léhieu santel, é hobér perhindedeu eit trugairéquat Doué d’ou devout gouniet ur procæs, cavet er yehaid, pé deit de ben ag un affær benac ; mæs hàg ean e huélér ré é trugairéquat Doué ag en devout reit dehai er græce d’en devout bet poén ? Ind e grèd ou devout groeit deja un œvr caër a pe chomant hemb hum glêm ag er ré e zou bet caus dehai souffrein un dra-benac. Nitra surroh neoah é ma er hroézieu madeu en nean. Er sænt, deustou ma oent quer goann ha quen tinér èl omb, e hanàué er bris a nehai, e drugairéqué Doué a nehai hag ou souffré guet joé. Ou fatiantæt hag ou scùir vad e vou un dé hur hondannation. Sant Paul e oé bet scôleit dré er poénieu hag en trebilleu calettan. Neoah, é léh hum glêm, ean e lar é ma lan a joé hag a gonsolation én é ol trebilleu. Sant Bernard e gueméré er hroézieu a zorn en Eutru Doué guet quement a hanàuedigueah vad, ma laré : Me vehé eurus p’em behé nerh ol en dud aveit douguein ol er hroézieu ag er bed. Santès Elizabeth, rouannès a Hongri, goudé bout bet forbannet ag hé falæs ha trettet én ur fæçon mèhus dré hé sujité, péré en doé bet en hardéhtæt d’hi stleigeal ér fang, e yas d’hum stouyein dirac er Sacremant eit trugairéquat Jesus-Chrouist, hag hi e hras cannein en Te Deum. Nitra ne oé liessoh hé bêg santès Therès eid er honzeu-men : Souffrein pè merhuel. Hir é cavé hé amzér a pe n’en devezé nitra de souffrein aveid hé Doué. Sant Yehan er Groéz en devoé bet de souffrein anjulieu poénius : hur Salvér e houlennas guet-hou nezé petra en devehé-ean bet eit recompance a guement a labourieu : men Doué, a rescondas er Sant, ne fal d’ein nitra guet-n-oh meit er græce de souffrein muyoh-mui dré garanté aveid oh.
Perac é chongé er Sænt èl-ce ? Rac ind e houyé penaus sel-mui ma souffrér a balamort de Zoué, sel-mui é havalér doh Jesus-Chrouist, ha sel-mui ê vér câret guet-hou. Chetu er péh e hré de S. Yehan Chrysostôm, péhani e oé ur servitour bras de Zoué, larèt, goudé en dout souffret er forbannereaheu poéniussan : Gùel vehé guet-n-ein souffrein ar en doar eit gloër Jesus-Chrouist, eit bout guet-hou ér joéieu ag en nean.
Er Sænt e gâré souffrein, rac dré er batiantæt é tiscoér caranté de Zoué ; er garanté e chair dor en ihuern hag e zigueor d’emb hani en nean. Ur galon touchet guet græce Doué hag ur spered lan ag er joéieu ag en éternité, ne zouge quet er poénieu ag er vuhé-men. N’en dès nitra diæz d’en hani e gâr en Eutru Doué. Peb tra e seblant bout douce, e lar S. Bernard, a p’en dé deit en ær de véritein ur bonheur péhani n’achihuou jamæs, hag a bêllat doh tourmanteu pére e badou un eternité.
1° Me sellou perpet en trebilleu péré e zei d’ein pé èl aviseu mad dré béré Doué em galhue devat hou, pé èl moyandeu e guenig d’ein d’hum holhein muyoh-mui a me fauteu, pé èl croézieu péré e zelian doug aveid é hloër. 2° Én ol poénieu-cé, me drugairéquei Doué hag e vêlou é visericord. — Men Doué, groeit ar-n-an er péh e garehet ér vuhé-men ; mæs secouret-mé de souffrein me foénieu, ha groeit misericord d’ein eid en éternité.